Diari Oficial de la Generalitat Valenciana


Sumari del DOGV 5833, del 22-08-2008 (2008/9906)

RESOLUCIÓ d'11 de juny de 2008, de la Direcció General de Ports, Aeroports i Costes, per la qual s'aprova el projecte d'adscripció del canal de la Fontana, al terme municipal de Xàbia (Alacant).
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5833

Data del DOGV
:   22-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9906


Data del document
:   11-06-2008

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Xàbia
    * ordenació hidràulica

RESOLUCIÓ d'11 de juny de 2008, de la Direcció General de Ports, Aeroports i Costes, per la qual s'aprova el projecte d'adscripció del canal de la Fontana, al terme municipal de Xàbia (Alacant). [2008/9906]  
Vista la proposta de resolució del cap de la Divisió de Ports, Aeroports i Costes.  
Vist l'expedient corresponent al projecte d'adscripció del canal de la Fontana, al terme municipal de Xàbia, en el qual consten els següents   
Antecedents de fet:  
1. El director general de Transports, Ports i Costes va acordar en data 24 de novembre de 2006 l'inici de la tramitació d'expedient d'adscripció a esta administració autonòmica del canal de la Fontana, al terme municipal de Xàbia (Alacant), amb base en el projecte d'adscripció del canal de la Fontana, subscrit per l'enginyer de camins, canals i ports Sr. Juan M. Suay Martínez, que es va aprovar provisionalment, i es va ordenar la instrucció de l'expedient a la Divisió de Ports i Costes.  
La finalitat de l'adscripció pretesa és procurar la gestió ordenada del conjunt portuari que vindria configurat per les actuals instal·lacions de la marina interior Nou Fontana, pertanyents al sistema portuari de la Generalitat i gestionades de forma indirecta per mitjà de concessió administrativa, que té accés i eixida d'embarcacions a través del canal de la Fontana; i per este mateix, ocupat en l'actualitat per embarcacions lligades per mitjà de morts als escalons sense cap títol administratiu.   
Amb això es pretén garantir el manteniment i policia d'eixe conjunt, així com la seguretat de la bocana per mitjà del dragatge periòdic, per a l'extracció de les arenes que es depositen per efecte del transport sòlid litoral, que seran depositades en la ubicació de la platja de l'Arenal que la Direcció Provincial de Costes d'Alacant del Ministeri de Medi Ambient estime oportuna.  
2. En la instrucció de l'expedient s'ha sol·licitat del Ministeri de Medi Ambient l'informe d'adscripció de domini públic maritimoterrestre.  
3. Prèviament a l'emissió d'eixe informe, el 20 de desembre de 2006 té entrada l'ofici de la Direcció General de Costes del Ministeri de Medi Ambient, per mitjà del qual conferix trasllat de la sol·licitud formulada per l'Ajuntament de Xàbia per a l'atorgament de concessió demanial del canal de la Fontana, realitzada amb base en el projecte de regularització d'amarraments d'embarcacions esportives en el canal de la Fontana de Xàbia", aportat pel Grup d'Esplai Esportiu d'Embarcacions de Xàbia (Aexamar), en virtut de l'acord de col·laboració d'este amb l'Ajuntament.  
L'esmentada entitat Aexamar, que agrupa usuaris del canal faltat de qualsevol títol administratiu d'ocupació del domini públic maritimoterrestre corresponent al canal de la Fontana, s'ha personat en este expedient per mitjà d'escrit de 16 de juliol de 2007, i fa expressa referència a la seua cessió a l'Ajuntament de Xàbia del seu projecte de regularització d'amarraments d'embarcacions esportives en el canal de la Fontana de Xàbia, als efectes de la sol·licitud al Ministeri de Medi Ambient de la referida concessió. Per tant, es considera l'Ajuntament com a depositari de la representació dels interessos d'Aexamar en relació amb eixe projecte.   
4. El director general de Transports, Ports i Costes, per mitjà d'escrit de 29 de gener de 2007, formula al·legacions en el sentit de manifestar la disconformitat d'esta administració a la concessió pretesa per l'Ajuntament de Xàbia, donada la competència exclusiva de la Generalitat en matèria de ports que no tinguen la qualificació d'interés general de l'Estat, i tenint en compte la conveniència de procurar una gestió ordenada al conjunt portuari a què s'ha fet referència, que quedaria integrat en el sistema portuari autonòmic.  
5. Amb data 27 de setembre de 2007, la Direcció General de Costes del Ministeri de Medi Ambient, per delegació segons Orde Ministerial de 28 de gener de 2005, emet un informe favorable a l'adscripció sol·licitada, amb les condicions generals que a continuació es transcriuen:  
«1) Les instal·lacions seran les indicades en el projecte citat en els antecedents (projecte d'adscripció del canal de la Fontana, subscrit per l'enginyer de camins, canals i ports Sr. Juan M. Suay Martínez a l'octubre de 2006). La zona que s'adscriu s'haurà de determinar amb precisió quan s'alcen les actes i plans a què es referix l'apartat següent.  
2) L'aprovació per la Generalitat Valenciana, del projecte de referència, implicarà l'adscripció a la dita Comunitat Autònoma, dels terrenys del domini públic maritimoterrestre necessaris per a la reordenació dels amarraments. A estos efectes, s'hauran d'alçar actes i plans subscrits pel representant d'eixa Comunitat Autònoma i pel cap del Servici Provincial de Costes a Alacant.  
3) Per a subscriure l'acta d'adscripció a què es referix la condició 2ª, la Generalitat Valenciana informarà per escrit al cap del Servici Provincial de Costes a Alacant de la designació del representant legitimat per a la subscripció de l'acord entre ambdós administracions.  
4) La Generalitat quedarà obligada a instal·lar i mantindre els senyals de balisament que se li indiquen per part de l'ens públic Ports de l'Estat, a l'efecte del qual, haurà de formular l'oportuna sol·licitud.  
5) Dins de la zona adscrita no es podrà construir cap edifici destinat a usos residencials o habitacionals.  
6) Si la Generalitat Valenciana tramitara l'atorgament en el domini públic maritimoterrestre adscrit a un tercer d'una concessió per a l'explotació, total o parcial, d'instal·lacions, haurà de comunicar-ho a la Direcció General de Costes del Ministeri de Medi Ambient perquè, prèviament a l'atorgament de l'esmentada concessió, siga fixat el cànon que s'ha d'abonar al Tresor Públic, i no es pot atorgar, per part de la Generalitat Valenciana cap tipus de concessió en la superfície adscrita sense que l'esmentat cànon haja sigut prèviament fixat.  
7) El termini total per a formalitzar les actes és de dotze (12) mesos a partir de l'emissió d'este informe.   
En el cas que no es firmen les actes en el termini referit, s'entendrà que s'ha desistit en la petició d'adscripció de les dites instal·lacions.  
8) L'administració promotora del projecte serà responsable de tots els danys a les persones i al medi ambient així com de tots els efectes perjudicials no desitjats pel projecte que deriven directament o indirectament de la seua explotació, i haurà de realitzar a càrrec seu totes les actuacions que siguen necessàries per a la correcció, amb comunicació a esta Direcció General per al pronunciament sobre la seua idoneïtat.  
9) Les arenes procedents del dragatge periòdic de la bocana del canal seran depositades on el Servici Provincial de Costes a Alacant, determine prèvies les anàlisis que s'estimen oportunes.  
10) Qualsevol incompliment dels usos i volums autoritzats per este informe suposarà un incompliment dels fins que van justificar l'adscripció, en el sentit exposat en l'article 107 del Reglament de la Llei de Costes, per la qual cosa els béns de domini públic maritimoterrestre adscrits revertiran a l'Estat d'acord amb allò que s'ha indicat en l'esmentat article.»  
6. El 28 de setembre de 2007 el director general de Costes del Ministeri de Medi Ambient, també per delegació segons la mateixa orde ministerial, resol la denegació de la sol·licitud de concessió formulada per l'Ajuntament de Xàbia per a l'ocupació de terrenys del DPMT corresponents al canal de la Fontana; i assenyala en les seues consideracions la competència d'esta administració autonòmica en matèria de ports que no tinguen la qualificació d'interés general de l'Estat, i que donada l'existència de la marina esportiva Nou Fontana, que forma part de la xarxa de ports de la Generalitat, pareix lògic que esta faça una regulació conjunta d'esta i del canal.  
A estos antecedents resulten d'aplicació els següents  
Fonaments de dret  
1. La Generalitat té competència exclusiva en matèria de ports que no siguen d'interés general, segons el que preveu l'article 49.1.15 de l'Estatut d'Autonomia de la Comunitat Valenciana.   
2. L'adscripció de béns de domini públic maritimoterrestre a les comunitats autònomes per a la construcció de nous ports o d'ampliació o modificació dels existents, ve regulada per l'article 49 de la Llei 22/1989, de 28 de juliol, de Costes; desenvolupat pels articles 104 i 105 del seu Reglament aprovat per Decret 1471/1989, d'1 de desembre.   
3. El projecte en què es fonamenta l'adscripció objecte d'esta resolució no comporta l'execució material d'obres d'infraestructura portuària ni alteració del medi, de manera que d'acord amb el que preveuen els articles 1 i 5 de la Llei 2/1989, de 3 de març, de la Generalitat, d'Impacte Ambiental, el projecte no necessita Estudi d'Impacte Ambiental ni està sotmés a Declaració d'Impacte de l'òrgan ambiental.   
En virtut de les atribucions conferides en l'article 16 del Reglament Orgànic i Funcional de la Conselleria d'Infraestructures i Transport, aprovat pel Decret 117/2007, de 27 de juliol, del Consell, el director general de Ports, Aeroports i Costes, resol:  
Primer  
Aprovar definitivament el projecte d'adscripció del canal de la Fontana, subscrit per l'enginyer de camins, canals i ports Sr. Juan M. Suay Martínez, que porta implícita l'adscripció del domini públic a què este es referix.  
Segon  
Autoritzar al cap de la Divisió de Ports, Aeroports i Costes la subscripció de l'acta d'adscripció corresponent.  
Tercer  
Ordenar a la Divisió d'Explotació i Conservació de Ports la disposició de les mesures oportunes per a la gestió de les pertinences del domini públic maritimoterrestre que són objecte de l'adscripció aprovada.  
Quart  
Ordenar la notificació d'esta resolució a la Direcció General de Costes del Ministeri de Medi Ambient i a l'Ajuntament de Xàbia; així com la publicació en el Diari Oficial de la Comunitat Valenciana perquè se'n prenga coneixement.  
Contra esta resolució, que no posa fi a la via administrativa, els interessats en l'expedient que no siguen administracions públiques podran interposar recurs d'alçada, davant del secretari autonòmic d'Infraestructures i Transport, en el termini d'un (1) mes comptador des de l'endemà de recepció de la notificació d'esta resolució.  
Les administracions públiques podran interposar recurs contenciós administratiu, en el termini de dos (2) mesos, davant de la Sala Contenciosa Administrativa del Tribunal Superior de Justícia de la Comunitat Valenciana, sense perjuí de poder efectuar requeriment previ en la forma i el termini determinats en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí que els interessats puguen exercitar qualsevol altre recurs que estimen oportú.  
València, 11 de juny de 2008.- El director general de Ports, Aeroports i Costes: Carlos Eleno Carretero.